# Josep Blanquet Taberner

Josep Blanquet i Taberner (Figueres, 1873- c. 1930) fou un pintor català.
Fill de Josep Blanquet Fàbrega, pintor i regidor republicà obrerista, i d'Agustina Taberner Bernadet, ambdós de Figueres. El 1903 es va casar amb n'Assumpció Albareda Pou, de Figueres. Salvador Dalí va definir Blanquet com el «primer pintor hiperrealista de la història de l'art».
Tot i que es conserva poca informació d'aquest autor, se sap que juntament amb el seu pare eren pintors decoradors, però el fill va portar una activitat plàstica rellevant. Blanquet es va formar a l'Escola de Belles Arts de Barcelona, on va rebre classes del mestre Francesc Galofré Oller, amb el qual va treballar al seu taller. L'any 1901 va obrir una acadèmia de dibuix al carrer Muralla 10, que combinava amb l'ofici de pintor de parets i decorador de rajoles i plats. Com a pintor de teles va destacar per pintar retrats de personatges i escenes figuerenques, que sovint responien a una còpia exacta de fotografies de la seva època. Consta que va utilitzar fotografies de Josep M. Cañellas de l'Àlbum Rubaudonadeu (1888-89) per pintar alguna de les seves teles. Un parell d'obres formen part de la col·lecció permanent del Museu de l'Empordà: Pujada del Castell (1899) i Carretera d'Olot (1902).
El fons del Museu de l'Empordà compta amb vuit pintures de Josep Blanquet, quatre de procedència desconeguda i la resta incorporades el 2009 a partir d'una dació d'Inés Jové i Subirósa l'Ajuntament de Figueres el 2009. També s'atribueixen a Josep Blanquet, i possiblement també al seu fill, les pintures murals del mas Can Geli a Vilamacolum, conegudes com la Galeria dels paisatges, on es representen una sèrie d'entorns naturals inspirats tots en l'Empordà, però amb elements imaginaris.
Pujada al castell (1899, Museu de L'Empordà) ha estat presentat a l'exposició Surrealisme a Catalunya. Els artistes de l'Empordà i Salvador Dalí, al Museu de L'Hermitage, a Sant Petersburg (octubre 2016-febrer 2017).

## Referències

* 1 2 3 «Mirada Transversal a la Col·lecció». Museu de l'Empordà. Arxivat de l'original el 11 de novembre 2013. [Consulta: 3 juny 2013].
* ↑ Puigbert, J. «El Museu de l'Empordà incorpora quatre olis de Josep Blanquet». El Punt, 12-05-2009, pàg. 29.
* ↑ Seguranyes i Bolaños, 2013, p. 34-35.
* ↑ Seguranyes Bolaños, Mariona,. La mirada persistent : història de la pintura a Figueres, 1892-1960. 1. ed. Figueres: Ajuntament de Figueres, 2013, p. 36. ISBN 978-84-935035-7-4.
* ↑ Mulet, Josep; Casals-Potrony, Alba; et alii «El secret hiperrealista de Josep Blanquet» (vídeo). Art Endins - TV3, 10, 01-12-2016. «Quan el 1979 Salvador Dalí va fer la seva gran exposició al Centre Pompidou de París, hi va portar obres d'antics artistes de l'Empordà. Entre altres, uns quadres del pintor figuerenc Josep Blanquet, a qui va presentar com un dels primers hiperrealistes.»
* ↑ «Quatre pintures a l'oli del Pintor empordanès Josep Blanquet». Girona Notícies, 11-05-2009.
* ↑ Acn «El Museu de l'Hermitage de Sant Petersburg acull una exposició sobre el surrealisme empordanès». VilaWeb, 24-10-2016. Arxivat de l'original el 2017-10-27 [Consulta: 19 setembre 2017].

## Bibliografia

* Closa i Prat, V. «Josep Blanquet». Pintura empordanesa, núm 12, febrer-març 1976.
* Josep Maria Cañellas (Reus 1856-París 1902). Photographie des artistes (en català, traduït al castellà i francès). Triangle Postals i Consorci del Museu de l'Empordà,, 2005, p. 245. ISBN 84-934481-0-9.
* Padrosa Gorgot, Inés. Diccionari biogràfic de l'Alt Empordà. Diputació de Girona, 2009.
* Seguranyes i Bolaños, Mariona. La Mirada Persistent. Història de la pintura a Figueres. 1892-1960. Figueres: Ajuntament de Figueres, febrer de 2013, p. 386 (Col·lecció Juncària). ISBN 9788493503574.